# Hugo Jinkis

Hugo Víctor Jinkis (Buenos Aires, 9 de maig de 1945) és un empresari argentí, conseller delegat de Full Play Group, una companyia de màrqueting esportiu i de gestió de drets d'emissió de futbol per televisió.
Hugo Jinkis i el seu fill, Mariano Jinkis, eren els propietaris de Full Play, l'empresa adjudicatària dels drets esportius i de transmissió per televisió dels partits de les seleccions sud-americanes i dels tornejos futbolístics organitzats per la CONMEBOL i la CONCACAF.
El 27 de maig de 2015, Hugo Jinkis va ser un dels cinc empresaris, dues empreses i nou alts executius de la FIFA acusats per l'Federal Bureau of Investigation (FBI) dels delictes de crim organitzat i corrupció en el marc de l'operació coneguda com a Cas Fifagate que va conduir a l'arrest, per part de la policia suïssa, de set d'aquests executius a l'Hotel Baur au Lac de Zúric.
El 18 de juny de 2015, Hugo Jinkis, que estava en recerca i captura des de l'operació de Zuric, es va entregar a la policia argentina. Va ser posat en llibertat, juntament amb el seu fill, Mariano Jinkis, sota fiança de quatre milions de pesos i grillet electrònic, a l'espera del procés d'extradició als Estats Units.
El jutge federal argentí, Claudio Bonadío, va denegar l'extradició a la justícia nord-americana i va iniciar el processament a l'Argentina per la seva imputació en altres casos de corrupció relacionats amb els drets de màrqueting de diverses edicions de la Copa Amèrica.
Segons la fiscalia nord-americana, els Jinkis haurien pagat més de 100 milions de dòlars en suborns a directius de les dues confederacions americanes de futbol per l'obtenció dels contractes d'adjudicació de drets de màrqueting a favor de l'empresa uruguaiana Datisa, que estava participada per Traffic, Torneos i Full Play.A la denúncia també es remarcava que el president de la CONMEBOL, Nicolás Leoz, el president de la CBF, Ricardo Teixeira i el president de l'AFA, el difunt Julio Grondona, havien rebut suborns de 3 milions de dòlars cadascú i que les quantitats havien estat abonades per l'empresa Datisa.
El 2016, amb la publicació dels anomenats Papers de Panamà, es va saber que la UEFA, l'any 2006, va vendre els drets de televisió de les seves competicions a Sud-amèrica a la companyia Cross Trading, la qual va revendre els drets a Teleamazonas per tres o quatre vegades el seu preu. Cross Trading és una filial de l'empresa Full Play, propietat dels Jinkis. Es dona la circumstància que en els papers hi apareixia, com a responsable UEFA dels serveis legals, el nom de Gianni Infantino, l'actual president de la FIFA.
El 2017, Hugo Jinkis està a l'espera de ser jutjat pels tribunals argentins i es manté en llibertat sota condicions de mobilitat restringida.
Hugo Jinkis també és conegut per ser germà de Jorge Jinkis, un prestigiós escriptor i assagista que és considerat el pare de la psicoanàlisi argentina.
El 6 d'abril de 2020, un tercer escrit de la fiscalia estatunidenca va ampliar les acusacions pel cas Fifagate a quatre implicats més. En el mateix escrit es van reformular les acusacions a tretze dels implicats en els escrits anteriors. Un d'aquests tretze era Hugo Jinkis, al que s'acusava ara de blanqueig de capitals, frau electrònic i conspiració per a delinquir.

## Referències

* ↑ «Uno por uno, ¿quiénes son los empresarios y dirigentes argentinos investigados por el FIFAGate?» (en castellà). La Nación, 09-12-2015. Arxivat de l'original el 2017-09-12. [Consulta: 12 setembre 2017].
* ↑ «Escándalo FIFA: los empresarios Hugo y Mariano Jinkis se entregan en Argentina» (en castellà). BBC Mundo, 18-06-2015. [Consulta: 12 setembre 2017].
* ↑ «Nine FIFA Officials and Five Corporate Executives Indicted for Racketeering Conspiracy and Corruption» (en anglès). justice.gov, 27-05-2015. [Consulta: 12 setembre 2017].
* ↑ «Caso Fifagate, un monstruo de varias cabezas» (en castellà). Huella Forense, 26-08-2016. [Consulta: 12 setembre 2017].
* ↑ «INTERPOL publica notificaciones rojas sobre antiguos funcionarios y directivos de la FIFA buscados por las autoridades estadounidenses» (en castellà). Interpol, 03-06-2015. Arxivat de l'original el 2017-09-12. [Consulta: 12 setembre 2017].
* ↑ «FIFA y su escándalo de corrupción es desglosado por ABC Color de Paraguay» (en castellà). antena2.com.co, 19-06-2015. Arxivat de l'original el 2017-09-02. [Consulta: 12 setembre 2017].
* ↑ «Imponen tobilleras electrónicas y 12 millones de pesos de fianza para Hugo y Mariano Jinkis» (en castellà). La Nación, 25-06-2015. Arxivat de l'original el 2019-02-07. [Consulta: 12 setembre 2017].
* ↑ «Cronología del escándalo de corrupción que sacudió al fútbol: paso a paso, todo lo que sucedió en el FIFAgate» (en castellà). La Nación, 29-12-2015. Arxivat de l'original el 2017-09-13. [Consulta: 12 setembre 2017].
* ↑ «FIFAgate: el juez Bonadío rechazó el pedido de extradición de Eduardo Deluca y los Jinkis» (en castellà). La Nación, 18-10-2016. Arxivat de l'original el 2016-12-16. [Consulta: 12 setembre 2017].
* ↑ «FIFA Gate: Conmebol rescindió el contrato con Datisa S.A., la empresa de Burzaco y los Jinkis» (en castellà). infobae, 21-10-2015. [Consulta: 12 setembre 2017].
* ↑ «En la denuncia de la justicia norteamericana figura una coima al Presidente de AFA» (en castellà). infobae, 27-05-2015. [Consulta: 12 setembre 2017].
* ↑ «The Guardian: los papeles de Panamà salpican a Infantino» (en castellà). as, 05-04-2016. [Consulta: 12 setembre 2017].
* ↑ «Escándalo de la FIFA: el juez Claudio Bonadio ordenó la excarcelación de los Jinkis» (en castellà). infobae, 28-08-2015. [Consulta: 12 setembre 2017].
* ↑ «El hermano de Hugo Jinkis es un prestigioso psicoanalista» (en castellà). bigbangnews.com (Rafael Saralegui), 25-06-2015. [Consulta: 12 setembre 2017].
* ↑ «Three Media Executives and Sports Marketing Company Indicted in FIFA Case» (en anglès). The US Department of Justice, 06-04-2020. [Consulta: 16 abril 2020].
* ↑ «The Grand Jury Charges. Superseding indictment» (pdf) (en anglès). The US Department of Justice, 06-04-2020. [Consulta: 16 abril 2020].

## Enllaços externs

* FIFA Indictments: The United States Attorney Charges (U.S. District Court – Brooklyn Office May 20, 2015) PDF (anglès)
* FIFA Indictments 2: The United States Attorney Charges (U.S. District Court – Brooklyn Office Nov 25, 2015) PDF (anglès)
* FIFA Restitution Request: Attorneys for FIFA (Washington, D.C. March 15, 2016) PDF (anglès)
* Graphic Bribery Schemes: Office of Attorney General (The Enterprise, Sports Marketing Bribery Schemes) PDF (anglès)